|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 20.06.2025 | nr 25 | |
| **Tervise- ja tööministri** **6. juuli 2018. a määruse nr 36 „Surma põhjuste registri põhimäärus“ ja 12. detsembri 2022. a määruse nr 86 „Tervisekassa meditsiiniseadmete loetelu” muutmine** |  |

Määrus kehtestatakse ravikindlustuse seaduse § 48 lõike 4 ja surma põhjuse tuvastamise seaduse § 32 lõike 5 alusel.

**§ 1. Tervise- ja tööministri** **6. juuli 2018. a määruse nr 36 „Surma põhjuste registri põhimäärus“ muutmine**

Tervise- ja tööministri 6. juuli 2018. a määruses nr 36 „Surma põhjuste registri põhimäärus“ tehakse järgmised muudatused:

**1)** paragrahvi 9 täiendatakse lõikega 21 järgmises sõnastuses:

„(21) Tervisekassa edastab registrile surnud isiku perearsti andmed.“;

**2)** paragrahvi 11 lõige 2 sõnastatakse järgmiselt:

„(2) Isikustatud andmeid väljastatakse isikutele ja asutustele, kellel on selleks õigusaktist tulenev õigus. Seadusega kooskõlas võib isikustatud andmeid väljastada ka andmesubjekti pärijale, teadus- ja ajaloouuringuks ning statistika vajadusteks. Kui surmateatis või surma põhjuse teatis tervise infosüsteemis puudub, väljastatakse registrisse esitatud andmed ka surma põhjuse tuvastamise seaduses nimetatud omastele.“.

**§ 2. Tervise- ja tööministri** **12. detsembri 2022. a määruse nr 86 „Tervisekassa meditsiiniseadmete loetelu” muutmine**

Tervise- ja tööministri 12. detsembri 2022. a määruses nr 86 „Tervisekassa meditsiiniseadmete loetelu” tehakse järgmised muudatused:

**1)** paragrahvi 44 täiendatakse punktiga 4 järgmises sõnastuses:

„4)vähemalt 26-aastasele kaasuva Crohni tõve või haavandilise koliidiga (RHK 10 diagnoosikoodid K50 ja K51) I tüübi diabeedi haigele, kes ei ole eelneva kuue kuu jooksul pideva glükoosimonitooringuga ravieesmärke saavutanud (HbA1c üle 7,5% või glükoositaseme eesmärkvahemik (*time in range*, TIR) alla 70% ajast), kuid kes on pumbaraviks motiveeritud, ühe insuliinipumba eest viie kalendriaasta jooksul või nelja kalendriaasta jooksul, kui insuliinipump ei ole kasutajast mitteolenevatel põhjustel töökorras pärast neljandat kasutusaastat. Pumbaravi lõpetatakse, kui kahe kuuekuulise glükoosinäitude (HbA1c ja TIR) hindamise vältel ei ole diabeedi kompensatsioonis olulist positiivset efekti saavutatud. Insuliinipumba väljakirjutamise õigus on endokrinoloogil tingimusel, et eelmise Tervisekassa soodustusega insuliinipumba ostust on möödunud vähemalt neli aastat.“;

**2)** paragrahvi 45 täiendatakse punktiga 3 järgmises sõnastuses:

„3) insuliinipumba ravi saavalt vähemalt 26-aastaselt kindlustatud isikult, kes vastab määruse § 44 punktis 4 sätestatud tingimustele, kuni 60 Quick-Set, Silhouette ja Mio infusioonivahendi ja kuni 90 Sure-T infusioonivahendi eest kalendripoolaastas. Infusioonivahendite väljakirjutamise õigus on endokrinoloogil.“;

**3)** paragrahvi 46 täiendatakse punktiga 3 järgmises sõnastuses:

„3) insuliinipumba ravi saavalt vähemalt 26-aastaselt kindlustatud isikult, kes vastab määruse § 44 punktis 4 sätestatud tingimustele, kuni 61 reservuaari eest kalendripoolaastas. Insuliinipumba reservuaaride väljakirjutamise õigus on endokrinoloogil.“;

**4)** paragrahvi 47 täiendatakse punktiga 5 järgmises sõnastuses:

„5) insuliinipumba ravi saavale vähemalt 26-aastasele kindlustatud isikule, kes vastab määruse § 44 punktis 4 sätestatud tingimustele, ühe Guardian, ühe AiDEX, ühe Nano, kahe EasySense S9 või kaheksa Dexcom ONE pideva glükoosimonitooringu komplekti eest kahe kalendriaasta jooksul. Pideva glükoosimonitooringu komplekti väljakirjutamise õigus on endokrinoloogil.“;

**5)** paragrahvi 48 tekst sõnastatakse järgmiselt:

„Tervisekassa võtab kindlustatud isikule vajalike glükoosisensorite eest tasu maksmise kohustuse üle järgmistel juhtudel järgmises ulatuses:

1) alla 19-aastaselt isikult, kes § 47 punktis 1 sätestatud tingimustel kasutab pideva glükoosimonitooringu komplekti, kuni 55 Guardian, 27 AiDEX, 33 Nano, 33 EasySense S9, 27 LinX, 27 CareSens Air, 41 Dexcom ONE või 41 Dexcom ONE+ glükoosisensori eest kalendriaastas;

2) I tüübi diabeedi haigelt kuni 13 AiDEX, 16 EasySense S9, 13 LinX, 13 CareSens Air, 20 Dexcom ONE või 20 Dexcom ONE+ glükoosisensori eest kalendripoolaastas. Meditsiiniseadme väljakirjutamise õigus on endokrinoloogil, sisearstil ja lastearstil;

3) insuliinipumba ravi saavalt 19–25-aastaselt kindlustatud isikult, kes vastab määruse § 44 punktis 3 sätestatud tingimustele, kuni 26 Guardian, 13 AiDEX, 16 Nano, 16 EasySense S9, 13 LinX, 13 CareSens Air, 20 Dexcom ONE või 20 Dexcom ONE+ glükoosisensori eest kalendripoolaastas. Glükoosisensorite väljakirjutamise õigus on endokrinoloogil;

4) II tüübi diabeedi haigelt, kellel on raviskeemis lühitoimeline insuliin ja kellel on välja kujunenud püsiv insuliinidefitsiit (C-peptiid alla 200 pmol/l), kuni 13 AiDEX, 16 EasySense S9, 13 LinX, 13 CareSens Air, 20 Dexcom ONE või 20 Dexcom ONE+ glükoosisensori eest kalendripoolaastas. Glükoosisensorite väljakirjutamise õigus on endokrinoloogil, sisearstil ja lastearstil;

5) insuliinipumba ravi saavalt vähemalt 26-aastaselt kindlustatud isikult, kes vastab määruse § 44 punktis 4 sätestatud tingimustele, kuni 26 Guardian, 13 AiDEX, 16 Nano, 16 EasySense S9, 13 LinX, 13 CareSens Air, 20 Dexcom ONE või 20 Dexcom ONE+ glükoosisensori eest kalendripoolaastas. Glükoosisensorite väljakirjutamise õigus on endokrinoloogil.“;

**6)** määruse lisa kehtestatakse uues sõnastuses (lisatud).

**§ 3. Määruse jõustumine**

Määruse § 2 jõustub 1. juulil 2025. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler

Lisa. Tervisekassa meditsiiniseadmete loetelu